google/wiki40b huggingface dataset:
רבי בנאה

רבי בנאה (במקורות ארץ ישראליים: רבי בניה, או בנייה) היה בדור המעבר בין התנאים לאמוראים (סוף המאה ה-2 ותחילת המאה ה-3). רוב מאמריו בתלמוד מובאים בסגנון המקובל לגבי אמוראים,  אולם מצאנו שהוזכר בתוך ברייתא בתלמוד, וכן מספר פעמים במדרש "ספרי", המאגד את תורת התנאים ופירושיהם לספר דברים.
מרבית מאמרי רבי בנאה הם בענייני אגדה, ומיעוטם בהלכה. האמורא רבי יוחנן מרבה למסור בשמו, ורוב מאמרי רבי בנאה בתלמוד מובאים על ידיו.

קורותיו

כנראה התגורר בטבריה, שכן התלמוד הירושלמי מספר שרבי יוחנן לאחר עלותו לגדולה היה דורש לפעמים בבית מדרשו של רבי בנאה, רבו.
לא ידוע דבר על משפחתו. בעל תולדות תנאים ואמוראים משער שנולד בחוץ לארץ, על פי דבריו אודות שפת מקומו.
נקבר יחד עם הנביא אלקנה אבי שמואל, בקיומה שבין צפת למירון.

מעשיו והנהגותיו

התלמוד מספר שרבי בנאה נהג לסמן מערות קבורה, על מנת שידעו להימנע מטומאה. יש משערים שנקרא "רבי בנאה" על שם מנהגו לסמן ולציין את הקברות (כלשון הכתוב:"וְרָאָה עֶצֶם אָדָם וּבָנָה אֶצְלוֹ צִיּוּן עַד קָבְרוּ אֹתוֹ הַמְקַבְּרִים".).
בהקשר זה מסופר בתלמוד סיפור מפליא אודות ביקורו של רבי בנאה במערת המכפלה, והאופן שבו ראה את אברהם ושרה ואדם הראשון. הסיפור זכה לפירושים רבים, על דרך הפשט והדרש.
רבי בנאה היה מכריע לעיתים בדין על פי אומדן בלא ראיות קבילות. כך, למשל, מסופר על אדם שנודע לו שתשעה מתוך עשרת בניו הם ממזרים ואינם שלו, והותיר צוואה ובה כתב "כל נכסי - לבן אחד". לא ידעו למי מהם כוונתו, ורבי בנאה הורה להם שילכו לחבוט בקבר אביהם, עד שיעמוד ויגלה למי התכוון. הלכו כל הבנים לבית הקברות פרט לאחד, שסירב לחבוט על קבר אביו, ורבי בנאה הורה שזהו הבן החוקי. שאר הבנים התלוננו בפני השלטון הביזנטי על פסק זה, ורבי בנאה נאסר, עד שאשתו שחררה אותו בחכמתה.
עוד מסופר, שעל פי חוקי השלטון היה מקובל שכל דיין שהייתה כנגדו תביעה משפטית - נפסל מלדון עוד, ורבי בנאה שיכנע אותם שהדבר אינו צודק, אלא רק אם הדיין הפסיד במשפט, והתברר שהחזיק בידו רכוש שאינו שלו - ראוי שייפסל.
רבי בנאה הקפיד על הופעה מכובדת וסדר ונקיון, ואף דרש זאת מתלמידי חכמים. כך הורה בתשובה לשאלותיו של רבי יוחנן: 
חלוק של תלמיד חכם כיצד? כל שאין בשרו נראה מתחתיו. טלית של תלמיד חכם כיצד? כל שאין חלוקו נראה מתחתיו טפח. שולחן של תלמיד חכם כיצד? שני שלישי גדיל (=מכוסה במפה) ושליש גלאי (מגולה), ועליו קערות וירק, וטבעתו מבחוץ. ושל עם הארץ - דומה למדורה, וקדרות מקיפות אותה. מטה של תלמידי חכמים כיצד? כל שאין תחתיה אלא סנדלין בימות החמה ומנעלין בימות הגשמים, ושל עם הארץ - דומה לאוצר בלוס.
אכן, רבי יוחנן תלמידו נהג בעצמו יחס מכובד לביגוד.

ממאמריו בהלכה

השותפים בחצר רשאים למנוע זה מזה שימוש בחצר לצרכים שונים, אבל אינם יכולים למנוע מן השכנות השותפות בחצר לכבס בה, כי אין זה כבודן של בנות ישראל לכבס ברשות הרבים.
מורן

מאפיינים

מורן החורש פורח באביב בתפרחות. הפרחים לבנים או ורדרדים ומדיפים ריח נעים. אזור מוצאו הוא מזרח הים התיכון. צורתו היא כשיח צפוף ומעוגל, כאילו גזום.
הפרי הוא ענבה שחורה דמוית ביצה.
מינים אחרים של מורן הם צמחי נוי נפוצים.
המורן הקירח הוא שיח ירוק עד, שעליו ותפרחותיו מכוסים שערות ואילו עליו קירחים, תפרחותיו הלבנות צפופות.
המורן הריחני הוא שיח ירוק עד, שמוצאו במזרח אירופה. התפרחת דמוית פירמידה רחבה, ובה פרחים ריחניים ולבנים.
ULTRASAT

משימת הלווין

לווין ULTRASAT יחקור את התופעות הדינמיות ביקום, שכוללות בין היתר התפוצצות של כוכבים בסיום חייהם (סופרנובאי). קרינה UV נפלטת בשלב מוקדם של האירוע אך לא ניתנת לגלוי בטלסקופים בקרקע עקב בליעתה על ידי האטמוספירה ולכן מכשירים אלה רואים את האירוע מאוחר יותר כאשר נפלטת אור נראה או אינפרה-אדום. יכולתו של   ULTRASAT פי 300 מהמחוש הרגיש ביותר התחום UV עד כה – GALEX  - בשל שדה ראייה הרבה יותר גדול ועשוי לגלות עד 100 או יותר סופרנובאי במשך שנה. תופעות אחרות כגון התפרצות קרני גאמא ((GRB, בליעת כוכבים א"י חורים שחורים וTDE’s   גם חשובים.
הטלסקופ העל סגול יכוון רוב הזמן לאחד משני אזורים לא רחוקים מהקוטב הגלקטי הצפון (חצי שנה) והדרום (החצי האחר) וייתן התראות לטלסקופים אחרים במקרה של גלוי אירוע . אך אם יתקבל ממחושים אחרים התראה על אירוע מעניין, ("מטרות מזדמנות"), יוכל הלוויין לעבור לכוון האירוע לזמן מסוים. למשל גלוי של גלי כבידה על ידי  LIGO כולל מידע כללי על כוון. השדה הרחב של ULTRASAT יאפשר לגלות את המקור מקרינהUV  שנפלטת עם האירוע.  
בפרויקט זה יש התבססות על הניסיון והידע הנצבר בפרויקט הטאווקס (TAUVEX). שם הלווין בא מ- Ultraviolet Transient Astronomy Satellite, בעבר קראו לו (LIMSAT (Less Is More.

מסלול הלווין

בבדיקת ההתכנות הראשונית נבחן מסלול לווייני נמוך בגובה של 720 ק"מ, במסלול מסונכרן שמש dawn dusk, זמן חציית קו המשווה בשעה מקומית 18:00. במסלול זה מצלמת הלווין תמיד הייתה פונה לחלל עמוק, עם פאנלים הסולריים של הלווין בכוון השמש. אך במשך כמה חודשים כל השנה, שדה הראיה היה חוצה את שביל החלב, בו הרקע ובליעה של אור מגלקסיות רחוקות חזקים. בהצעה שהוגשה לנאס"א בדצמבר-2014, שונה המסלול והלווין יהיה קצת מעל מסלול גיאוסטציונרי. במסלול זה, כוון המצלמה יהיה לאזור קרוב לקוטב השמימי (צפון או דרום). תקשורת רציפה לתחנות קרקע תאפשר העברת כל התמונות לעיבוד מתאים.

גופים המעורבים בפרויקט

הפרויקט הוא פרויקט ישראלי - אמריקאי משותף של סוכנות החלל הישראלית ומעבדת הנעה סילונית (JPL) של נאס"א, גופים בתעשייה: התעשייה האווירית - מבת-חלל ואלביט מערכות - אלאופ ובאקדמיה: מכון ויצמן למדע, אוניברסיטת תל אביב והמכון הטכנולוגי של קליפורניה (CALTECH). גם מרכז המחקר הגרמני DESY הצטרף לפרויקט.

סטאטוס הפרויקט

השלמת בדיקת התכנות ראשונית בינואר 2012.
דצמבר 2012, הכנת הצעה משותפת של שתי סוכנויות החלל (Mission of Opportunity).
תוכנית זו של נאס"א בוטלה לשנה זו והוגשה הצעה חדשה בדצמבר 2014. על פי ההצעה הלוויין יפותח וישוגר עד 2021.

מבנה הלווין

הלוויין מפותח על בסיס מרכב גנרי ללוויינים (IMPS) שפותח במפעל מבת של התעשייה האווירית. מצלמת הלוויין מפותחת בחברת אל-אופ.
המאה המפוארת - קסם (סדרת טלוויזיה)

עלילה

הסדרה מגוללת את סיפורה ושלטונה של קסם סולטאן, אשתו של הסולטאן אהמט הראשון ואחת הנשים החזקות והמשפיעות ביותר בהיסטוריה של האימפריה העות'מאנית, שנחשבה לסולטאנה ושלטה באימפריה גם לאחר מות בעלה.
דייוויד וסט

קריירה

וסט, בוגר אוניברסיטת זייבייר, נבחר על ידי ניו אורלינס הורנטס במקום ה-18 בדראפט 2003.
בשתי עונותיו הראשונות בליגה, מיעט לשחק וממוצעיו היו בהתאם. רק בעונת 2005/2006, החל להציג יכולת מרשימה והקפיץ את ממוצעיו באופן דרסטי ל-17.1 נקודות, 7.4 ריבאונדים ו-1.2 אסיסטים בכ-34 דקות למשחק וסיים שני בהצבעה לשחקן המשתפר של העונה, אחרי בוריס דיאו. וסט המשיך להשתפר ובעונת 2007/2008, אף הוביל את קבוצתו לרבע גמר הפלייאוף עם ממוצעים של 20.3 נקודות, 8.9 ריבאונדים, 2.3 אסיסטים ו-1.3 חסימות למשחק ונבחר להשתתף במשחק האולסטאר. בעונה שלאחר מכן ביסס את מעמדו כאחד הגבוהים הטובים בליגה ושוב נבחר לשחק באולסטאר כשהוא קולע 21 נקודות ומוריד 8.5 ריבאונדים בממוצע למשחק ושוב מוביל את ניו אורלינס לפלייאוף.
בתחילת עונת 2012/2013 הוא עבר לאינדיאנה פייסרס תמורת 20 מיליון דולר לחוזה של שנתיים. בתחילת עונת 2015/2016 חתם וסט בסן אנטוניו ספרס על חוזה לעונה אחת.
לקראת עונת 2016/2017 חתם וסט בקבוצת גולדן סטייט ווריורס, והיה לו תפקיד מפתח בתור שחקן ספסל בעל ניסיון בזכיות הקבוצה באליפות ה-NBA בעונות 2016/2017 ו-2017/2018. ב-30 באוגוסט 2018, יום אחד לאחר יום הולדתו ה-38, הודיע וסט על פרישתו ממשחק.
הדיוויזיה הרביעית (סוריה)

היסטוריה

הדיוויזיה הוקמה בשנת 1984 עם פירוק פלוגות ההגנה, כוח אשר שימש למשימות שיטור פנימיות והורכב מחיילים מקצועיים ונאמנים. כוחות פלוגות ההגנה פוזרו בין הדיוויזיה הרביעית, משמר הרפובליקה והדיוויזיה המוטסת ה-14, מהלך הפירוק נבע מיציאתו לגלות של מפקד הכוחות, אחיו של הנשיא, רפעת אל-אסד. מי שירש את ניהול הכוחות של הדיוויזיה הרביעית ומשמר הרפובליקה היה מאהר אל-אסד שמפקד דה פקטו על שתי היחידות. הדיוויזיה הוקמה ראשית בשם 'הדיוויזיה המשוריינת ה-569' ורק לאחר מכן קיבלה את המספר 4.

מלחמת האזרחים בסוריה

משום הנאמנות הרבה והמקצועיות של יחידות הדיוויזיה, מתחילת חוסר השקט בסוריה הם נשלחו לדכא ולהלחם במורדים ובמתפרעים. יחידות הדיוויזיה השתתפו בין היתר בלחימה בדרעא, חומס, בניאס ובדמשק עצמה. מעבר להפעלת היחידות באופן אקטיבי, קצינים רבים ממוצא עלווי נשלחו להצטרף ליחידות אחרות של הצבא כדי לנסות ולשמר את נאמונתם ולמנוע עריקות המוניות. משום השתתפותה של הדיוויזיה בקרבות אלו כנגד מורדים ובמקרים רבים גם כנגד אזרחים לא חמושים, נעשו פשעים רבים של זכויות אדם וכנגד מספר קצינים בדיוויזיה קיימות הגבלות תנועה וסנקציות מידי האיחוד האירופי.
ג'וליה לוי בוקן

ביוגרפיה

לוי-בוקן נולדה בפריז שבצרפת. אביה הוא מפיק הסרטים ההולנדי לודי בוקן, ואימה היא העיתונאית הצרפתייה אנט לוי-ווילארד. הסנדק שלה הוא הפילוסוף ברנאר-אנרי לוי. לוי בוקן למדה משחק וריקוד בצרפת. ב-2007 החלה לשחק בטלנובלה הישראלית "האלופה" בתפקיד ניקי גודאר, בחורה שמתאהבת בגיבור הסדרה סער פדידה. שיחקה בתפקידים קטנים בסרטים בינלאומיים ובסדרות כמו "מלקולם באמצע", "זהות בדויה" ו"הפמליה" לצד בראד פיט. 
ב-2009 שיחקה בסדרה הישראלית "לחיות מחדש" של הבמאי חיים בוזגלו. ב-2012 שיחקה בסדרה הישראלית "אלנבי". ב-2014 השתתפה בתוכנית הדוקו-ריאליטי "היחידה". באותה שנה התארחה בסדרה "עממיות" בתפקיד בריג'יט. בשנת 2009 שיחקה בסרט "רוד טריפ 2: ביר פונג" בתפקיד ג'נה.
בשנת 2016 שיחקה בסרטו של איוואן אטאל, "היהודים הם בכל מקום".
יחסי אוסטרליה–מקדוניה הצפונית

סקירה כללית

על פי משרד החוץ האוסטרלי היחסים הדיפלומטיים שבין שתי המדינות הם יחסים חמים. שיתוף הפעולה שבין שתי המדינות מתבטא בעיקר בעזרה הדדית האחת לשנייה בארגונים בינלאומיים כגון האומות המאוחדות. ישנו בין שתי המדינות שיתוף פעולה גם בתחום הביטחון העולמי שהחל בחתימת מזכר הבנות בין שתי המדינות בנושא הלחימה בטרור.
אוסטרליה הכירה במדינה בשם הרפובליקה היוגוסלבית לשעבר של מקדוניה בפברואר 1994 והיחסים הדיפלומטיים שבין שתי המדינות כוננו ב-20 באוקטובר 1995. אוסטרליה תמכה בהסכם פרספה שבין יוון למקדוניה הצפונית ונחתם רשמית בחודש פברואר 2019. בו שינתה מקדוניה הצפונית רשמית את השם מן הרפובליקה של מקדוניה (חבל ארץ שרובו ביוון מה שגרם למתיחות) לשם הרפובליקה של מקדוניה הצפונית.
בין שתי המדינות מתקיים סחר בסדר גודל קטן.
עצור כאן חושבים

עצור כאן חושבים הוא פורום אינטרנט באתר "בחדרי חרדים", המתמקד בדיונים בנושאי יהדות. רבים מהמתדיינים בפורום הם חרדים, והוא מתאפיין בגישה שכלתנית ופתוחה.

היסטוריה

הפורום נוסד בשנת 2002 על ידי קבוצת חרדים שדגלה בגישה שכלתנית יותר ליהדות מכפי שמקובל בציבור החרדי. המוטיבציה הראשונה לפתיחת הפורום באה מתלמידי הרב אהרון מילר, חרדי בעל השקפה דתית שכלתנית. למייסדי הפורום יש זיקה להשקפתו של הרב גדליה נדל ולדרך מחשבתו.
דמות בולטת ממייסדי הפורום היא זו של "מיימוני", חרדי שהשקפתו עוצבה על ידי הגישה הרציונלית של הרמב"ם. מיימוני דוחה בין השאר את אמיתות ספר הזוהר. הואיל והוא מעוניין להישאר בחברה החרדית, והואיל והוא יודע שהשקפותיו עלולות להפוך אותו למנודה, הוא אינו מביע אותן בפומבי. באותה צורה נוהגים משתתפים רבים נוספים בפורום מאותן סיבות.

זמן מה אחר פתיחת הפורום תפס בו משתמש נוסף בשם "רב סיינפלד" מקום חשוב. "רב סיינפלד", חרדי אמריקני, הוא בעל דעה נחרצת בגנות הסגירות שהשתלטה על החברה החרדית בישראל. את השקפתו על מקומו של הפורום הוא ביטא כך: 
"קבוצות שהשתלטו על סדר היום הציבורי של היהדות הנאמנה, משתיקים ברגל גסה ובסגנון טאליבני מובהק כל שיח מסוג השיח המתחולל בין כותלי בית מדרש וירטואלי קדוש זה ודוחקים את רגלי מבטאיו מכל פורום וזירה ציבורית. במידה ששיח זה היה קיים בעבר, הרי שהוא התרחש בחדרי חדרים, בשיחות נפש פרטיות, ובין יצולי עגלותיהם של בעלי עגלות חשובים דנן. אך הבדידות, המחתרתיות, והאוויר הטחוב שמלא את חלל מרתפי אנוסי המחשבה וההוויה לא הוסיפו לבריאות האנוסים – ויצעקו אל ה' ותעל שוועתם…."
— עצור כאן חושבים - קוים לדרכנו (מוקדש לגינגית), באתר בחדרי חרדים
בהייד פארק הייתה נוכחות חרדית עמוסה, ואל הפורום הזדמנו חרדים העוינים את דרכו, אשר הביעו חשש מהסכנה הטמונה בו שאותה כינו ריח ההשכלה החדשה. בפורום השכן, "בחדרי חרדים", נאסר בהתחלה להזכיר את השם "עצור כאן חושבים", אך כיום הוא אף צורף ל"פלטפורמת המסורת" המאגד תחתיו את הפורומים החרדיים בהייד פארק. בהמשך, כמו הרבה מהפורומים החרדיים האחרים, עזב גם פורום זה את הייד פארק ועבר לאתר בחדרי חרדים.
החל משלהי 2013 ההשתתפות בפורום כפופה לרישום ואישור מנהליו.
כיום משתתפים בפורום כותבים מגוונים מלבד מייסדיו – ביניהם חרדים יותר שמרנים, לא מעט אנשי אקדמיה, כותבים הקשורים לתנועה הרפורמית, כותבים השייכים לחברה הדתית לאומית, מעריצים של ישעיהו לייבוביץ' וחילונים.
הפורום איבד במהלך השנים מהפופולריות לה זכה בשנותיו הראשונות, ורבים מהכותבים בו עזבו, (יתכן בשל התפתחות פלטפורמות חדשות ומתחרות, כקבוצות פייסבוק). נכון לספטמבר 2019, הפורום חדל מלהתעדכן כמעט לחלוטין.

אופי הפורום

בפורום נדונו בהרחבה נושאים שהדיון הציבורי החרדי בהם נדיר, גם עניינים הקשורים למין. בין השאר התנהל דו-שיח עם ירון ידען, מייסד ארגון דעת אמת המעודד יציאה בשאלה. מנהלי הפורום מעדיפים לשמור על אופיו ה"אליטיסטי" קצת, ומונעים אשכולות שאינם עוסקים בדיון שכלתני, אלא בהבעת תחושות ורגשות אישיים. בפורום גם יש ניסיון להתרחק מפוליטיקה ככל האפשר.
לפורום נפתח אתר לווין שפעילותו הופסקה אחרי זמן קצר. מתקיימים גם מפגשי פורום שמקפידים בהם על דיסקרטיות מחשש לפגיעתם של קנאים.
רענן ויץ

קורות חייו

נולד ברחובות במשפחה בת שלושה בנים ליוסף ויץ ולרוחמה אלטשולר, בתו של יצחק זאב אלטשולר (מאנשי העלייה הראשונה). הוא למד בגימנסיה העברית בירושלים ואחר כך למד אגרונומיה באוניברסיטת פירנצה (1932–1937). כשחזר לארץ ישראל עם תואר דוקטור התחיל לעבוד במחלקת ההתיישבות בסוכנות היהודית. בתפקידו הראשון היה מדריך אזורי של יישובי עמק בית-שאן בימי "חומה ומגדל". בשנת 1941 התגייס לצבא הבריטי ושירת ביחידת מודיעין מיוחדת שהורכבה מדוברי איטלקית והוקמה לקראת הפלישה לאיטליה.
כשהשתחרר מונה על ידי ראש מחלקת ההתיישבות אליעזר קפלן להיות מזכיר המחלקה ולקח חלק מרכזי בפעולות התיישבותיות כמו הקמת 11 הנקודות בנגב. במלחמת העצמאות היה מנהל מפכ"מ (מפעלי הכימיה, הגוף שהפך ברבות הימים לתע"ש). ב-1949 מונה למנהל הכללי של מחלקת ההתיישבות והפך ליד ימינו של לוי אשכול – הראש החדש של המחלקה – בהקמת ההתיישבות ההמונית. הוא תכנן את חבל לכיש כמודל ראשון להתיישבות האזורית. ב-1963 נבחר להיות ראש מחלקת ההתיישבות, במקום לוי אשכול שנבחר לראש הממשלה.
ויץ הגה רעיונות רבים ששינו את פני החקלאות הישראלית, כמו חקלאות ליצוא, כפרים תעשייתיים והמצפים בגליל. הוא תיכנן אזורים חדשים כמו חבל עדולם, חבל הבשור והערבה.
בשנים 1961 עד 1966 כיהן כיושב ראש המכון לחקר החקלאות ברחובות, שלימים הפך לפקולטה לחקלאות של האוניברסיטה העברית. ב-1963 הקים את מרכז ההכשרה לחקר ההתיישבות ברחובות, ועמד בראשו עד יום מותו. ויץ לימד באוניברסיטת חיפה, שהעניקה לו פרופסורה.
בשנת 1971 פרסם ויץ בעיתון "דבר" מכתב גלוי לראש הממשלה אז, גולדה מאיר, בעד מסירת שטחים: "נקיטת יוזמה מצדנו שמטרתה ליצור את התנאים להקמת 'שלטון עצמי' עבור האוכלוסייה הערבית אשר בגדה ובעזה תהיה לברכה גם לנו", הוא כתב. "וככל שנקדים לטפל בנושא כן ייטב לנו וכן יוקל מצבנו בעולם כולו." מאיר זעמה על המכתב, והיו שדרשו ממנו להתפטר מתפקידו כראש מחלקת ההתיישבות בסוכנות.
רענן ויץ נחשב אחד המומחים החשובים בעולם בתחום תכנון הפיתוח בכלל והתכנון האזורי בפרט. ספריו בנושאים אלו תורגמו לשפות רבות, בהן קוריאנית, סינית וטורקית. הוא שימש יועץ לפרויקטים בינלאומיים בתחום התכנון בארצות רבות, בהן ציילון, טורקיה, כרתים, סין וברזיל.
ויץ היה נשוי פעמיים. לראשונה נישא לשולמית לסקוב. לאחר מספר שנים השניים התגרשו וויץ נישא בשנית לרבקה לבית שכטמן. לשניים נולדו שני ילדים משותפים:  ההיסטוריון יחיעם ויץ, ורותי ויץ-לאופולד. הוא אימץ את בנה של רבקה מנשואיה הראשונים, יצחק פיינגולד. בנו, יחיעם, נקרא על שם אחיו, יחיעם, שהיה מפקד בפלמ"ח שנהרג בליל הגשרים.
בשנות ה-70 עבר לגור במושב אורה, בבית שבנה על חלקה שהוקצתה לו על ידי המושב. לאחר כעשור מכר את הבית ושב להתגורר בעיר.
בשנת 1990 הוענק לויץ פרס ישראל על תרומה מיוחדת לחברה ולמדינה. בנימוקי השופטים נכתב כי הפרס הוענק לו על תרומתו הייחודית ורבת ההשראה לעיצוב תפיסה תכנונית והתיישבותית, ועל היותו דמות מרכזית בעיצוב מפת ההתיישבות במדינת ישראל ובהנהגת המפעל ההתיישבותי.
ויץ נפטר בשנת 1998, בן 85 היה במותו. הוא הובא לקבורה בהר המנוחות בירושלים.
בשנת 2005, שבע שנים לאחר מותו, עבר מרכז ההכשרה, שהקים ברחובות, למתחם הפקולטה לחקלאות ושמו שונה ל"מרכז ויץ לחקר הפיתוח".
שטר שחרור

שטר שחרור הוא אחד משלוש הדרכים בהן עבד כנעני משתחרר מאדונו. האדון כותב לעבד שטר שבו כתוב שהוא משחרר את העבד, ונותנו לידי העבד.

אופן השחרור

עבד כנעני לאחר שמשתחרר, צריך לטבול טבילה (נוסף על הטבילה שטבל בעת שנכנס לעבדות), בטבילה זו הוא משתחרר והופך לגר יהודי לכל דבר ועניין, וכך הוא לשון הרמב"ם:"כשישתחרר העבד, צריך טבילה אחרת בפני שלושה ביום, שבה תיגמר גירותו, ויהיה כישראל; ואין צריך לקבל עליו מצוות, ולהודיעו עיקרי הדת, שכבר הודיעוהו, כשטבל לשם עבדות"
ליאודולף, דוכס שוואביה

ביוגרפיה

אוטו נולד בשנת 930, לאוטו מסקסוניה, ולאדית מווסקס, בתם של אדוארד הזקן, מלך אנגליה ואלפלאיד. בשנת 936 מת סבו היינריך הראשון, מלך גרמניה, ואביו עלה לשלטון במקומו.
בשנת 949 מת חותנו הרמן הראשון, דוכס שוואביה ללא בנים, ומשום כך מסר לו אביו אוטו הראשון, מלך גרמניה את דוכסות שוואביה. לאחר מסעו של אביו לאיטליה וחתונתו עם אדלייד מבורגונדי, חשש ליאודולף למעמדו כיורש העצר, ומשום כך חבר לקונרד האדום ומרד באביו. בשנת 954 מוגר המרד, וליאודולף הודח על ידי אביו מנחלותיו, ודוכסות שוואביה נמסרה לבורכארד השלישי, דוכס שוואביה.
בשנת 957 פלש ליאודולף לאיטליה והכניע ערים רבות, אולם ב-6 בספטמבר אותה שנה מת ליאודולף במפתיע מקדחת.
משפחת טקאדלצ'ק

יאן ואנה טקאדלצ'ק ובנם בוהומיל (בצ'כית: Tkadleček, Jan, Anna & Bohumil) הם זוג ובנם מצ'כיה, שהוכרו כחסידי אומות העולם, לאחר שהצילו אב ובנו בתקופת השואה על ידי מתן מסתור עד סוף מלחמת העולם השנייה.

ביוגרפיה

יאן טקאדלצ'ק התגורר עם אשתו ובניו בזלין בדרום מורביה, והיה בעליו של מפעל לעץ בכפר.  
אריך קולקה ובנו אוטו דב בן ה-12 הצליחו לברוח בעת שהועברו ברכבת דחוסה מאושוויץ למאוטהאוזן. הם הסתתרו תחילה יחד אצל מכר של אריך, רופא השיניים בשם יאנסה פרמיסל. לאחר מכן קיבלו מסתור אצל מכר של אריך, בשם  וצלב יורן. אריך השאיר ברשותו את בנו אוטו והמשיך למקום מסתור חדש, בעליית הגג בביתו של קארל פרידל. כעבור חודשיים נאלץ לחפש מקום מסתור חדש. הוא יצר קשר עם ידיד נוסף מהעיר זלין בשם יאן טקאדלצ'ק. יאן ואשתו אנה נענו לבקשתו למקום מסתור מפני הנאצים. אריך הוחבא בעליית הגג של מפעל העצים שניהל יאן. יאן דאג להשיג עבורו מסמכים מזויפים ורשם אותו כעובד במפעל. כאשר התגברו חיפושי הגסטפו בכפר שבו הסתתר אוטו, בנו של אריך, הציע יאן ללא היסוס להביאו לביתם. שני הבנים של יאן ואנה, בוהומיל וג'קוב, ליוו את אוטו בבטחה לביתם. אנה דאגה לספק מזון לאריק ולאוטו, וכך נשארו האב ובנו אצל משפחת טקאדלצ'ק עד סיום המלחמה.
ב-2 במאי 1945 שוחררה זלין מהנאצים, ואריק ואוטו נפרדו ממציליהם.
אריך קולקה ובנו אוטו עלו לישראל בשנת 1949, והמשיכו לשמור על קשר עם הזוג טקאדלצ'ק והתכתבו עמם. הבן בוהומיל הוזמן לבקר בישראל ואף שמר בהמשך על קשר חברי חם עם אוטו קולקה.

הכרה והנצחה

ב-2 בינואר 1969 הכיר "יד ושם" בזוג טקאדלצ'ק ובנם בוהומיל כחסידי אומות העולם. הטקס התקיים בסטוקהולם, שוודיה. שמם נחקק על קיר הכבוד בגן חסידי אומות העולם ביד ושם. אריך קולקה ובנו אוטו דב קולקה שתלו עץ לכבודם ב-28 בפברואר 1982.

לקריאה נוספת

קולקה, דב. נופים ממטרופולין המוות (הוצאת ידיעות ספרים, 2013)
ParaWorld

משחקיות

הקונספט של המשחק דומה לקונספט של Age of Empires, שגם כן משחק אסטרטגיה בזמן אמת. ParaWorld כולל בתוכו מאפיינים כמו אוכל, עצים, אבנים ומשאבים נוספים. אוכל יכול להילקח מהצמחים, לצוד חיות, לדוג דגים, או להיות חוואי. האבנים נמצאות במקורות מוגבלים, ועצים נכרתים ממקורות מתחדשים.
הסיפור לוקח מקום ביקום דמיוני, שבו החיות הפרה היסטוריות קיימות לצד הציוויליזציה האנושית, שאינם מתקדמים בטכנולוגיה. כתוצאה מכך, הדינוזאורים לוקחים חלק משמעותי בחיי הטבע ובמשחק. דינוזאורים שחיים בטבע יכולים לשמש כאוכל, אף על פי שיש מספר דינוזאורים אגרסיביים ואימפולסיביים שיתקפו אתכם אם תתקרבו יותר מדי. יש גם חיות פרה היסטוריות נוספות שקיימות במשחק כמו ממותות.
Take Me Out

תקציר העלילה

חלק גדול מעלילת ההצגה מתרחש בחדר הלבשה של קבוצת בייסבול מקצועית, בו צוות השחקנים משוחח על נושאים רבים, בהם הומופוביה, גזענות, מעמד וגבריות בספורט.
הדמות הראשית של המחזה, דארן למינג, היא של שחקן בייסבול רב-גזעי פופולרי ומצליח שנמצא בשיא הקריירה שלו כשהוא מחליט לצאת מהארון. חבריו לקבוצה מגיבים בצורות שונות - חלקם תומכים ומקבלים, וחלקם לא. הדרמה נמשכת לאורך כל עונת הבייסבול, עד לסופה הטרגי.

רקע

על אף שגלן בורק יצא מהארון בפני חבריו לקבוצה ובעליה בשנות השבעים ובילי בין יצא מהארון בשנת 1999 אחרי שכבר פרש מליגת MLB אחרי 8 עונות, בזמן כתיבת המחזה "Take Me Out" מעולם לא היה אף שחקן בייסבול מקצועי פעיל שיצא מהארון. מחזה זה הוא תיאור דרמטי של איך יכול אירוע שכזה להתרחש.
המחזאי ריצ'רד גרינברג סיפר כי אחת הסיבות שמשכו אותו לכתוב מחזה על בייסבול הייתה עונת 1998, במהלכה לניו יורק יאנקיז היה שיא של 114 ניצחונות בעונה, שהחלו במשחק מושלם של דייוויד וולס. רבים מאמינים כי ההשראה לדמותו של למינג היא שחקן הבייסבול האמריקאי לשעבר של נשיונל ליג, דרק ג'יטר מהיאנקיז, וכי ההשראה לדמותו של המגיש (pitcher) הגזען שיין מונגיט היא ג'ון רוקר מהאטלנטה ברייבס.

הפקות

בבריטניה, המחזה Take Me Out הוצג ב-Donmar Warehouse שבלונדון ה-20 ביוני ל-3 באוגוסט 2002.‏
בארצות הברית, לאחר שהוצג ב-The Public Theater שבאוף ברודוויי, המחזה Take Me Out עלה לראשונה בברודוויי ב-Walter Kerr Theatre, החל מה-27 בפברואר 2003 ועד ל-4 בינואר 2004. הפקה מחודשת של המחזה צפויה להעלות ב-Hayes Theater שברודוויי במהלך 2020, עם הצגות הרצה החל מה-2 באפריל והצגת בכורה רשמית ב-23 באפריל.
ביסמוט סובסליצילאט

תכונות

הביסמוט סובסליצילאט הוא מוצק, חסר ריח ובלתי מסיס במים ובאתנול. הוא מסיס במים רותחים ובחומרים אלקליים.

שימושים רפואיים

כנגזרת של החומצה הסליצילית, לביסמוט סליצילאט יש פעילות אנטי-דלקתית ובקטריצידי (קוטל בקטריות) ואף פונגיצידית (קוטלת פטריות). כמו כן הוא פועל כנוגד חומצה.

השפעות לוואי

לביסמוט סובסליצילאט יש מספר השפעות לוואי. הוא יכול אצל משתמשים אחדים לצבוע בשחור את הלשון ("לשון שחורה") ואת הצואה, כשהוא מתחבר עם עקבות גופרית שברוק ובמעי הגס ויוצר ביסמוט גופריתי (bismuth sulfide). הביסמוט הגופריתי הוא מלח שחור מאוד בלתי מסיס, והשינוי המוזכר בצבע הוא זמני ולא מזיק.
שימוש ממושך (מעבר ל-6 שבועות) מביא להצטברות ולרעילות. ישנם סיכונים מסוימים של סליציליזם (כולל טנטון) גם בשימוש בביסמוט סובסליצילאט.
נאסר על ילדים המחלימים משפעת או מאבעבועות רוח ליטול תרופות המכילות ביסמוט סובסליצילאט,
מכיוון שקיימות עדויות אפידמיולוגיות על קשר מסוים בין השימוש בתכשירים המכילים סליצילאטים (לרבות אספירין) בעת זיהומים וירליים מסוימים להתחלת תסמונת ריי.
מאותן סיבות מומלץ מאוד שאמהות מיניקות לא תשתמשנה בתרופות המכילות ביסמוט סובסליצילט מפני שכמויות קטנות של התרופה מופרשות בחלב ומעמידות את התינוקות היונקים בסיכון תאורטי לתסמונת ריי.
הסליצילאטים רעילים מאוד לחתולים ולכן גם הביסמוט סובסליצילאט אסור לשימוש בטיפול בחתולים.

התפרקות

הביסמוט סובסליצילאט הוא המרכיב הפעיל היחיד בתרופה לממכר ללא מרשם היכול להשאיר סיג מבריק של תחמוצת מתכתית אחרי ששורפים אותה בעזרת מנורת הלחמה.
בדרך כלל כל סיג מכיל רק חמרים בלתי פעילים כמו סיליקון דו-חמצני (סיליקה), אלומינה או תחמוצות ברזל. גם הסיג של פפטו-ביסמול הוא בדרך כלל מבריק בהשוואה לתוצרי פירוק אחרים.

היסטוריה

בעוד שמלחי הביסמוט היו כבר בשימוש באירופה בשלהי המאה ה-18, התרכובת של ביסמוט סובסליצילאט ומלחי האבץ לצורך חיזוק הלכידה, עם פניל סליצילאט ("סלול") שימשה בתחילת שנות ה-1900 כתרופה נגד שלשולים מסכני חיים אצל ילדים חולי כולרה.
בהתחלה היא נמכרה ישירות לרופאים ושווקה לראשונה בשנת 1918 תחת השם ביסמוסל" (Bismosal).
ה"פפטו-ביסמול" נמכר לראשונה בשנת 1901 על ידי רופא בניו יורק. חברת נורוויץ' (Norwich Pharmacal Company) שיווקה אותו כתרופה לשלשולי תינוקות תחת השם "ביסמוסל:מיקסטורה כולרכה אינפנטום) (Bismosal: Mixture Cholera Infantum).בשנת 1919 שמה הוסב בחזרה ל"פפטו-ביסמול". חברת נורוויץ' נקנתה בשנת 1982 על ידי חברת "פרוקטר וגמבל".
בימינו פפטו ביסמול היא תרופה ללא מרשם המיוצרת על ידי חברת פרוקטר וגמבל בארצות הברית, קנדה ובריטניה. היא בצורת טבליות לעיסות, כמוסות הניתנות לבליעה (1983).
ובעיקר בצורתה המקורית של נוזל סמיך. לנוסחה מקורית זו צבע ורוד בינוני עם נינוח חזק של וינטרגרין ושל דובדבנים.